再用韻呈仲欽元順
作者：張孝祥
朝代：宋

paragraphs: 今時朱仲欽，文字有奇氣。
潜幽覩天奧，雋永得古味。
袖手閲世紛，虛心餘樂地。
那持瘴野節，不從羽林騎。
埋輪吾宗英，補衮五色雉。
去年對延英，御坐再三起。
憂民甚己溺，稽古乃心醉。
天衢行日月，發軔從此始。
會當紀鴻業，我筆墨先泚。
相期并徵詔，禁殿直清邃。
尚憶此追游，班中語相謂。
我懷江湖去，初服反芰制。
閑邊靜成趣，岐路險多畏。
此事屬兩君，它年儻終惠。
長篇起予病，妙語充法施。
調高和難工，初學慚紙費。
郊原春無數，風日極清美。
已遣具方舟，重游更須記。